Sportivele române Ana Maria Pîrvu şi Ana Maria Puiu vor evolua, joi, în meciuri pentru medaliile de bronz la Campionatele Europene de lupte Under-23 de la Baku (Azerbaidjan), conform Agerpres.
La cat. 50 kg, Ana Maria Pîrvu a trecut în preliminarii de rusoaica Polina Lukina, în sferturi a învins-o pe bulgăroaica Emine Hiusein Osman, dar a pierdut semifinala cu belarusa Natalia Vorokina şi joi va evolua în meciul pentru bronz.
Ana Maria Puiu a învins-o pe Kelsey Barnes (Marea Britanie) în preliminariile cat. 59 kg, în sferturi a câştigat în faţa ucrainencei Oksana Moskalova, dar a fost învinsă în semifinale de belarusa Alesia Hetmanova şi se va bate joi pentru bronz.
La cat. 55 kg, Elena Simona Ionescu a pierdut în sferturi în faţa belarusei Aleksandra Bulova.
La lupte libere feminine vor mai evolua pentru România două sportive, Kateryna Zelenykh (cat. 65 kg) şi Paula Rotaru (cat. 72 kg).